
Szent Akindinosz, Pégasziosz, Aftoniosz, Elpidéforosz és
Anempodisztosz vértanúk emléke.
A vasárnap esti alkonyati zsolozsmán
„Uram, tehozzád...” után
6. hang. Minta: Minden reményüket… 
Istenige, legkegyelmesebb Krisztusom és Uram, * te nem akarod senki halálát, * hanem, a vétkeseknek hozzád való térését, * szánj meg engem, mikor azt bátorkodom kérni, * hogy hozzám, a te szolgádhoz légy irgalmas mindig, * bocsásd meg megtérésemkor minden gonoszságom, * mellyel téged megkeserítettelek, * és isteni kegyelmed mélységét mutasd meg, * és jóllehet méltatlan vagyok, *’ emberszeretetből üdvözíts engem!
Egyetlen Emberszerető, * ki mindenkinek üdvösségét akarod, * és bántalmazóidat is kegyesen megtérésre hívod, * Uralkodóm, kérlek, ne emlékezzél vissza sohasem * helytelen cselekedeteim rútságos szégyenére, * melyeket, jaj, szemed előtt vittem véghez, * és nem féltem én szerencsétlen, * hogy egyszer kezed utolér. * Azért eléd térdelek siránkozással, * lélekben leborulok lábad elé, *’ hogy bocsánatot nyerjek.
Ó, fogadd el könyörgéseimet, * ki mindenkinek üdvösségét akarod! * Színed elől ne vess el engem, * noha méltatlan vagyok, * és sokat vétettem ifjúkoromtól fogva, * az egész romlott emberi természetet meghaladó mértékben, * azért leborulok eléd, * könnyek között meghajtom térdemet. * Könyörülj és irgalmazz, * légy hozzám kegyelmes, dicsőség Ura, * ó, irgalom és könyörület Atyja, * hozzád könyörgök, én szerencsétlen, *’ ne taszíts el engem magadtól!
4. hang. Minta: Mint a vértanúk…
Magasztaljuk a vértanúk öttagú csoportját, * a bölcs Akindinoszt és Pégaszioszt, * Elpidéforoszt, Aftonioszt és Anempodisztoszt, * a nemes bajnokokat, * a hő védelmezőket, * kik készségesen közvetítik a híveknek * a szabadon adott kegyelmet *’ és a veszélyeket elhárító dús reménységet!
Sem éhség, sem pedig veszedelem, * sem élet, sem halál, * sem az üst fortyogása, sem szakadékok, * s még a vadállatok szája sem szakíthatta el * a ti nemes, erős lelketeket * Krisztus szeretetétől. * Mindig föltekintettetek őreá, * mindig utána sóvárogtatok *’ és megfutamítottátok a gonosz lelkeket.
Kik a boldogságot élvezitek, * a világosságba bejutottatok, * az örök élet örökségét elnyertétek, * szabadítsátok meg a hozzátok folyamodókat * veszedelmekből, fogságból, * börtöntől és mindenféle bajból, * kihasználva Isten előtti szabad szólásjogotokat, *’ s kinyilvánítva Krisztust utánzó együttérzéseteket!
Dicsőség… 6. hang
Ma a vértanúk ötös fényű gyülekezete, * mint öt fényes csillag összetalálkozása, * megvilágosítja a híveket, kiket titokzatos örvendezésre összehívott. * Ezek ugyanis, mint a szellemi nap szolgái * és a perzsa tévtanítások megszüntetői * az érzékelhető naphoz folyamodókat * és a tűz imádóit * az igaz Isten tiszteletére vezették, * megkeverték az ő bajnoki kelyhüket, * s Krisztusért kiontott vérükkel körülvettek * és az áhítatra vezettek el minket. * Jertek, mondták, élvezzétek a mi küzdelmünket, * nézzétek koszorúnkat és jutalmunkat! * Mert aki állhatatos marad mindvégig, az üdvözül. * Krisztus, az igazság ezt így mondta, * hogy részeseivé lehessetek a mi koszorúnknak, *’ és mi közbenjáróitok lehessünk az Úr színe előtt.
Most és… 6. hang. Minta: Minden reményüket…
Vezesd ki lelkemet a gonosz bűn cethalának belsejéből, Nagyasszony, * ki bensődben körülhatároltad a körülhatárolhatatlant! * Szabadíts meg a kísértések rettenetes hullámveréséből, * ragadj ki a bukások viharából, * apaszd el törvényszegéseim tengerét, * szent együttérzéseddel szüntesd meg a démoni seregek támadását, * tisztaságos Szűz, *’ hogy szüntelenül dicsőíthesselek téged, mindenkor boldog!
Előverses sztihirák
6. hang
Bűnbánatom nincs, * könnyek sem fakadnak szemeimből, * kérlek azért téged, Üdvözítő Istenem, * még a vég előtt téríts meg engem, * és töredelmességet adj nekem, *’ hogy megmeneküljek a kárhozattól.
A te rettenetes eljöveteledkor, Krisztus, * ó ne halljuk tőled: * Nem ismerlek titeket! * Mert mi bizalmunkat beléd vetettük, * habár parancsaidat hanyagságból meg nem tartottuk. * De kérünk téged, Üdvözítő, *’ szánd meg a mi lelkünket.
A te vértanúid, Uram, * nem tagadtak meg téged, * és nem pártoltak el parancsaidtól. * Az ő közbenjárásukra *’ könyörülj rajtunk!
Dicsőség… 2. hang
Jertek, ünnepkedvelők, örvendezzünk ma az Úrnak * a bajnokok emlékünnepén! * Jertek, magasztaljuk őket, * titokzatos éneket zengve róluk! * Üdvözlégy Akindinosz, üdvözlégy Pégasziosz! * Üdvözlégy Anempodisztosz és Elpidéforosz! * Üdvözlégy Aftoniosz! * Ti a bálványimádás eltévelyedését elsüllyesztettétek, * s az Úr Krisztust a küzdőtér közepén nyíltan hirdettétek. * Teljesen boldogok és neves bajnokok, *’ könyörögjetek szüntelenül a mi lelkünkért!
Most és… 
Minden reményemet beléd helyezem, * Istennek Anyja, *’ őrizz meg engem a te oltalmad alatt!
.Tropár(ok)
2. hang
Urunknak bajnokai, * boldog az a föld, mely a ti véreteket felitta, * és szentek a templomok, * melyek a ti testi maradványaitokat befogadták; * mert a porondon az ellenséget legyőztétek, * és Krisztust bátran hirdettétek. * Hozzá esedezzetek, kérünk, mint Istenünkhöz, *’ hogy üdvözítse a mi lelkünket!
Dicsőség… most és…
Irgalomnak kútfeje, Istenszülő, * méltass minket kegyességedre, * tekints a Te bűnös népedre, * nyilvánítsd, mint mindig, hatalmadat, * mert Tebenned bízván kiáltjuk Neked: „Üdvözlégy!” *’ mint egykor kiáltott Gábor, az angyalok fővezére.
